钦定古今图书集成/明伦汇编/闺媛典/第002卷 > 易经 > 《姤卦》
## 钦定古今图书集成/明伦汇编/闺媛典/第002卷 > 易经 > 《姤卦》

《姤》：女壮，勿用取女。

〈传〉一阴始生，自是而长，渐以盛大，是女之将长壮也。阴长则阳消，女壮则男弱，故戒勿用取如是之女。“取女”者，欲其柔和顺从，以成家道。垢乃方进之阴，渐壮而敌阳者，是以不可取也。女渐壮则失男女之正，家道败矣。《姤》虽一阴甚微，然有渐壮之道，所以戒也。〈本义〉遇已非正，又一阴而遇五阳，则女德不贞，而壮之甚也。取以自配，必害乎阳，故其象占如此。

《彖》曰：“姤”，遇也，柔遇刚也。“勿用取女”，不可与长也。

〈传〉一阴既生，渐长而盛，阴盛则阳衰矣。“取女”者，欲长久而成家也。此渐盛之阴，将消胜于阳，不可与之长久也。凡女子小人，势苟渐盛，何可与久也？故戒勿用取如是之女。